希有鳥吟
作者：何夢桂
朝代：宋

paragraphs: 穹壤紛衆羽，固有仁不仁。
鴞鳳雖異性，同爲陰陽根。
惟彼希有鳥，於禽集大成。
力可振海嶽，翂翐似無能。
鯤鵬侈變化，比予爾何曾。
羣鷇偃下風，舉受翼卵恩。
萬里不足飛，千載始一鳴。
遠之不可疏，即之不可親。
地維缺不震，天柱拆不驚。
安得以寵辱，而能累其身。
世固有大物，天地間氣生。
卑卑局耳目，夫誰識其真。
道大固難同，安能抗世情。
何如任毀譽，徜然忘我人。
不諧衆人口，而諧萬世心。